b'\n_START_ARTICLE_\nSpruktu bazn\xc4\xabca\n_START_SECTION_\nV\xc4\x93sture\n_START_PARAGRAPH_\nPirm\xc4\x81 kapela Spruktos bija b\xc5\xabv\xc4\x93ta 1785 gad\xc4\x81, t\xc4\x81 bija koka celtne, kas 1866. gad\xc4\x81 bija jau nolietota._NEWLINE_Pa\xc5\xa1reiz\xc4\x93jo dievnamu s\xc4\x81ka celt 1933. gad\xc4\x81, nodibinoties Spruktu draudzei. Pirmais Spruktu pr\xc4\x81vests bija Vaclavs Kozlovskis, kur\xc5\xa1, iepriek\xc5\xa1 b\xc5\xabdams b\xc5\xabvtehni\xc4\xb7is, izveidoja dievnama celtniec\xc4\xabbas pl\xc4\x81nu un vad\xc4\xabja celtniec\xc4\xabbas darbus. 1933. gada 10. septembr\xc4\xab Kr\xc4\x81slavas bazn\xc4\xabcas dek\xc4\x81ns J\xc4\x81zeps Kisielis iesv\xc4\x93t\xc4\xabja bazn\xc4\xabcas pamatus. \xc5\xa0aj\xc4\x81 gad\xc4\x81 tika uzcelta ar\xc4\xab pleb\xc4\x81nija, kur\xc4\x81 tika izveidota pagaidu kapela. 1935. gad\xc4\x81 bazn\xc4\xabca bija gatava, tr\xc5\xabka tikai tor\xc5\x86u un dek\xc4\x81ns Kisielis to iesv\xc4\x93t\xc4\xabja, veltot Sv\xc4\x93t\xc4\x81 Antona godam. \xc5\xa0aj\xc4\x81 gad\xc4\x81 pr\xc4\x81vestu Kozlovski nomain\xc4\xabja pr\xc4\x81vests Vladislavs Litaunieks, kura darb\xc4\xabbas laik\xc4\x81 tika uzcelti dievnama tor\xc5\x86i. 1938. gad\xc4\x81 par pr\xc4\x81vestu k\xc4\xbcuva Sta\xc5\x86islavs Kokins, kura darb\xc4\xabbas laik\xc4\x81 tika piln\xc4\xabb\xc4\x81 pabeigta dievnama celtniec\xc4\xabba.\n_START_SECTION_\nEksterjers\n_START_PARAGRAPH_\nBazn\xc4\xabca ir celta no lieliem betona \xc4\xb7ie\xc4\xa3e\xc4\xbciem un sk\xc4\x81rda jumtu. T\xc4\x81 ir neapmesta \xc4\x93ka, 28 metrus gara, 16 metrus plata un 12 metrus augsta ar diviem tor\xc5\x86iem, kuros ir iek\xc4\x81rti zvani. Ieejas durvis ir no gala, s\xc4\x81niem un sakristejas. Dievnamu ieskauj d\xc4\x81rzs, kuru nosl\xc4\x93dz koka latu \xc5\xbeogs cementa stabi\xc5\x86os.\n_START_SECTION_\nInterjers\n_START_PARAGRAPH_\nDievnams ir triju navu celtne ar cementa fl\xc4\xab\xc5\xbeu gr\xc4\xabdu un koka griestiem, kas ir velv\xc4\x93 veidoti un apmesti. Sienas apmestas un kr\xc4\x81sotas. No ieejas pa labi atrodas ni\xc5\xa1a Ziemassv\xc4\x93tku un Lieldienu dievkalpojumiem. Presbit\xc4\x93rija ab\xc4\x81s pus\xc4\x93s atrodas sakristejas. S\xc4\x81nu navas \xc5\xa1auras. Kora telp\xc4\x81s atrodas senas harmonijs, \xc4\x93r\xc4\xa3e\xc4\xbcu nav._NEWLINE_Dievnam\xc4\x81 ir tr\xc4\xabs alt\xc4\x81ri. Galvenaj\xc4\x81 jeb centr\xc4\x81laj\xc4\x81 atrodas Sv\xc4\x93t\xc4\x81 Antona glezna, kas tika atvesta no Izvaltas bazn\xc4\xabcas. Kreis\xc4\x81s puses alt\xc4\x81r\xc4\xab ir ni\xc5\xa1a ar lielu Jaunavas Marijas skulpt\xc5\xabru, kas ar\xc4\xab tika p\xc4\x81rvesta no Izvaltas , bet labaj\xc4\x81 \xe2\x80\x94 J\xc4\x93zus Sirds glezna, ko gleznojusi m\xc4\x81ksliniece Jadviga \xc5\xbdilvinska.  Dievnamam ir \xc4\x8detri procesijas karogi.\n_START_SECTION_\nDraudze\n_START_PARAGRAPH_\nDraudze iek\xc4\xbcaujas Romas Kato\xc4\xbcu R\xc4\xabgas Metropolijas kl\xc4\x93ra R\xc4\x93zeknes-Aglonas diec\xc4\x93z\xc4\x93. Draudzi apkalpo pr\xc4\x81vests P\xc4\x81vels Raci\xc5\x86\xc5\xa1. Draudze past\xc4\x81v no 1933. gada, to izveidoja, atdalot teritorijas no Jezupovas un Izvoltas draudz\xc4\x93m._NEWLINE_Draudzei ir tr\xc4\xabs kaps\xc4\x93tas \xe2\x80\x94 Spruktu, Rud\xc4\x81nu (Rude\xc5\x86u) un Markovas kaps\xc4\x93ta.\n_START_SECTION_\nDraudzes liel\xc4\x81kie sv\xc4\x93tki\n_START_PARAGRAPH_\nDraudzes liel\xc4\x81kie sv\xc4\x93tki un atlaidas ir Sv\xc4\x93t\xc4\x81 Antona diena, Vissv\xc4\x93t\xc4\x81k\xc4\x81s Jaunavas Marijas sv\xc4\x93tki, Vissv\xc4\x93t\xc4\x81k\xc4\x81s Jaunavas Marijas diena un apustu\xc4\xbca Sv\xc4\x93t\xc4\x81 J\xc4\x81\xc5\x86a diena.'